Ifølge WHO døde omkring 18.000 mennesker på verdensplan på grund af svineinfluenza. - 32 af dem i Danmark. Det reelle dødstal vurderes imidlertid at være markant højere, da kun laboratorietestede dødsfald er med i det officielle tal. Derfor estimerer WHO i dag selv med, at 284.000 mistede livet på verdensplan.

Det var tydeligt, at man ikke var helt åbne omkring, at der var nogle interesser på spil. Og det pandemiske udbrud vi havde i Danmark – dødeligheden viste sig jo at være under 100 personer. Else Smith, tidligere direktør for Sundhedsstyrelsen.

Rykkede ved WHO's troværdighed

For verdenssamfundet og WHO betød svineinfluenzaudbruddet et efterspil.

WHO blev kritiseret fra flere sider for at have overdrevet udbruddet. Blandt andet Europa-rådet kritiserede skarpt i en rapport, hvor man også langede ud efter WHO's habilitet.

WHO har modsat afvist, at man overdrev faren ved svineinfluenza. Man havde sagt, at de fleste smittede ville få milde symptomer, lød forsvaret dengang.

Rapporten fra Europarådet kritiserede også, at WHO traf sin beslutning om at kalde sygdomsspredningen for en pandemi i samråd med eksperter fra blandt andet medicinalindustrien, der selv havde en økonomisk interesse i at få gjort problemet stort.

Det ville nemlig øge deres indtægter i form af enorme leverancer af vaccine til hele verden.

Else Smith, WHO modtog jo massiv kritik for svineinfluenza-forløbet. Var det berettiget set her 11 år efter?

- Ja, det synes jeg. Det var tydeligt, at man ikke var helt åbne omkring, at der var nogle interesser på spil. Og det pandemiske udbrud vi havde i Danmark – dødeligheden viste sig jo at være under 100 personer, siger Else Smith.

Kritikken af WHO dengang var bygget på, at eksperterne havde nogle habilitetsproblemer?

- Præcis. Vi er jo vant til herhjemme, at vi er meget opmærksomme på habilitet. Jeg tror, WHO har strammet op, men man skal huske, at WHO er en forsamling. Der er politik i det. Kina var også dengang en stor magtfaktor. Amerikanerne – hver gang der skulle siges noget om abort og sex, så satte de klods i. Sådan var det bare. Så det endte med, at det, der kom ud fra WHO, ikke svarede til vores egen tilgang til det.

WHO erkendte efter svineinfluezaen, at organisationen ikke havde været god nok til at offentliggøre potentielle habilitetserklæringer. I dag skriver organisationen til DR Nyheder, at "gennemgangen af WHO's indsats under H1N1-pandemien ikke fandt noget bevis for uretmæssig indblanding fra industrien".

Danmark afviste anbefaling om hepatitis B-vaccine

Svineinfluenza-pandemien fra 2009 er ikke det eneste eksempel, hvor de danske sundhedsmyndigheder har rystet på hovedet af anbefalingerne fra WHO

- For mange år siden anbefalede WHO, at vi skulle putte hepatitis B i børnevacccinationsprogrammet. Der var jeg hos Statens Serum Institut. Vi var enige om, at det gav ikke mening. At vi var nødt til at forfølge en risikogruppestrategi (det blev tilbudt til narkomaner og mænd, der har sex med mænd, red.).

- Men at sige, at alle små børn skulle have det, når forekomsten var så lav, det gav ikke mening. Derfor forfulgte vi det ikke. Men vi forholdt os til det, de sagde.

I den danske debat siger WHO jo, at deres anbefalinger gælder alle lande. Omvendt har Søren Brostrøm og Kåre Mølbak flere gange sagt, at anbefalingerne ikke var rettet mod Danmark. Skal man slavisk følge de anbefalinger, som WHO udstikker?

- Nej, det skal man da ikke. Hvis vi tager det konkrete udbrud, der er jeg også på WHO’s side. Vi burde have testet mange flere allerede. Det er jeg helt enig i, for vi ved ikke, hvor smittespredningen er. Man skulle være lidt mere liberal omkring symptomerne. Havde vi ikke haft en begrænsning på test, så havde vi også testet nogle flere, for jeg mener, det er en rigtig måde at gå til det på, siger Else Smith.

WHO-diplomati

Fredag eftermiddag var der manet til forbrødring mellem de danske sundhedsmyndigheder og WHO på et pressemøde. Her bød Sundhedsstyrelsens direktør Søren Brostrøm velkommen - flankeret af WHO. DR's politiske analytiker, Jens Ringberg, fulgte pressemødet.

- Pressemødet med WHO's europæiske direktør Hans Kluge fredag virkede på mig som en ren politisk og diplomatisk øvelse - med det klare formål at nedtone billedet af uenighed mellem Danmark og WHO.